  Туспуктэм: Удмуртиысь Калыкъёслэн эшъяськон юртсылэн пресс-службаез Майя Бывальцева Удмуртиысь дышетӥсьёс пӧртэм выжы калыкъёслэсь кусыпъёссэс радъян но Атыкай музъемез гажан мылкыд пыӵатон ужпумъёслы сӥзем «Родина – значит вместе» семинарын калыкъёслэн эшъяськонзылы сӥзем 10 шудонъёслэсь учкетсэс (концепция) кылдытӥзы. Со сярысь Калыкъёслэн эшъяськон юртсылэн пресс-службаез ивортӥз. Куинь нуналъем семинарын дышетӥсьёсын Удмурт кун университетысь историкъёс но кылосбурчиос, озьы ик шудонъёс кылдытӥсьёс ужазы. Йылумъянъёсъя дышетӥсьёс 10 пӧртэм ӝӧквыл, онлайн, дидактической, кусып возён но визьбур шудонъёслэсь учкетсэс дасязы. Соос шкоалын дышетскись 12-18 аресъем пиналъёслы чакламын. Пӧлазы пӧртэм калыкъёслэн дӥськутэнызы, мифологиенызы тодматӥсь шудонъёс. Семинарез радъясьёс пусъё, шудонъёс пӧртэм калыкъёс куспын керетонъёсты алон, Россиысь калыкъёслэн историенызы, лулчеберетэнызы тодматон ужын дышетӥсьёслы юрттозы. Азьланяз таӵе ик семинар дышетскисьёс понна радъялозы. Нош Калыкъёслэн огазеяськон нуналазы элькун форум-шудон ортчытозы, отын пӧртэм выжыысь пиналъёс шудонъёсты эскерозы. Шудон конструкторъёсты Удмуртиысь шкоалосын вӧлмытозы. Ӵектосэз Удмуртиысь Калыкъёслэн эшъяськон юртсы но Йӧскалык лулчеберетэз дышетонъя «Артэ» центр. Тодэ вайытом, азьвыл удмурт кылэз дышетонъя 10 мультимедийной сериос кылдытӥзы.  Тегъёс: шудонъёс йӧслыкъёс йӧскалыкполитика Удмуртия  